אנדרטת חללי סיירת גולני בקרבות מלחמת יום הכיפורים

אנדרטת חללי סיירת גולני בקרבות מלחמת יום הכיפורים היא אנדרטה הנמצאת ברמת הגולן, באתר החרמון, באזור הרכבל העליון. האנדרטה מציינת את חללי סיירת גולני אשר נפלו בקרבות במהלך מלחמת יום הכיפורים. באנדרטה מונצחים 14 לוחמי הסיירת שנפלו בקרבות בגזרת החרמון במלחמת יום הכיפורים. האנדרטה נחנכה חמישים שנה לאחר המלחמה, ביום רביעי, 24 במאי 2023 (ד' בסיוון תשפ"ג) במפגש לוחמים, חברים ומשפחות שכולות. שישה מחללי הסיירת מונצחים גם באנדרטת חטיבת גולני בחרמון: אברהם פלדמן, יורם וסרמן, נמרוד בין, יעקב גונין, שמואל סלע ורובי שטיין. אנדרטה לזכר ארבעת חללי הסיירת במבצע קינוח הוקמה שלוש שנים לאחר המלחמה ובה מונצחים שמריהו ויניק, גלעד ליטן, איתן פלונסקי ועזרא פיינשטיין. (ראה להלן). כל חללי הסיירת בקרבות מלחמת יום הכיפורים מונצחים גם במרכז המורשת וההנצחה של סיירת גולני במחנה שרגא. מוצב החרמון נפל לידי הסורים ביום הראשון למלחמה, י' בתשרי תשל"ד (6 באוקטובר 1973). המשימה הראשונה שהוטלה על הסיירת הייתה לתגבר את מוצב 104 (באזור הר רם). כעבור יומיים, במסגרת הניסיון הישראלי הראשון לכיבוש החרמון במלחמת יום הכיפורים, השתתפה הסיירת עם כוחות נוספים מהחטיבה בניסיון לכיבוש החרמון, הכוחות נבלמו על ידי הסורים. רק לקראת סיום המלחמה, בליל 21 באוקטובר 1973, תקף צה"ל בשנית, במסגרת מבצע קינוח. כוח צנחנים הגיע במסוקים למוצב החרמון הסורי וצר על הסורים ממזרח, כוח מחטיבת גולני עלה מכיוון מערב לאחר שמיעת תדריך מפקד החטיבה, אמיר דרורי בו הסביר לחיילים את חשיבות הקרב הצפוי ואת חשיבותו של הרכס המשמש נקודת תצפית חשובה ("העיניים של המדינה"). לאחר שעות של לחימה כבש צה"ל את החרמון בצהרי כ"ו בתשרי תשל"ד, 22 באוקטובר 1973. בקרב הראשון נפלו 25 לוחמי גולני, בקרב השני נפלו 4 צנחנים ו-55 לוחמי חטיבת גולני. אנדרטת ההנצחה הוקמה בשנת 2023 ביוזמת לוחמי הסיירת אשר שירתו ביחידה במהלך מלחמת יום הכיפורים. האנדרטה על פסגת החרמון, צופה על אזור הקרבות. האנדרטה נחנכה בחודש מאי 2023 במעמד המשפחות השכולות וחבריהם ומפקדיהם של הנופלים. על האנדרטה חקוקים שמותיהם של הלוחמים אשר נפלו בקרבות בגזרת החרמון במלחמת יום הכיפורים: אברהם פלדמן - נפל ביום כ"ג בניסן תשל"ד (15 באפריל 1974) בהפגזה של הסורים בזמן שהסיירת אבטחה את שיא החרמון. אהוד (אודי) אל חנני - נפל ביום י"ב בתשרי תשל"ד (8 באוקטובר 1973), בקרב על מוצב 104 שבו נלחמה הסיירת. איתן פלונסקי - נפל ביום כ"ו בתשרי תשל"ד (22 באוקטובר 1973) בעת ניסיון לחלץ פצועים, בקרב השני על מוצב החרמון. אלכסנדר (אלכס) יניב - נפל ביום ט"ז בתשרי תשל"ד (12 באוקטובר 1973) מאש מטוסים סוריים בעת בדיקת ציר ליד כפר חדר (חאדר). גלעד (גילי) ליטן - נפל ביום כ"ו בתשרי תשל"ד (22 באוקטובר 1973) בקרב השני על החרמון, כאשר ניסה לחלץ את מפקדו שנפצע. חיים (צ'אק) הרן הורנשטיין - נפל ביום ט"ז בתשרי תשל"ד (12 באוקטובר 1973) מאש מטוסים סוריים בעת בדיקת ציר ליד כפר חדר. יורם וסרמן - נפל ביום י"ב בתשרי תשל"ד (8 באוקטובר 1973), בקרב הראשון על החרמון בעת שחיפה מאחור במקלעון על חבריו הפצועים והנסוגים. יעקב גונין - נפל ביום י"ב בתשרי תשל"ד (8 באוקטובר 1973) בקרב שהתחולל כאשר כוח הסיירת נתקל במארב. נמרוד בין - נפל ביום י"ב בתשרי תשל"ד (8 באוקטובר 1973) בקרב הראשון על החרמון בעת שנותק מיתר אנשי היחידה, הוקף על-ידי חיילים סורים וניסה לבלום את הסתערותם. נמרוד (נימי) מנחם - נפל ביום ט"ז בתשרי תשל"ד (12 באוקטובר 1973) בקרב על מורדות החרמון, ליד הכפר חדר. עזרא פיינשטיין - נפל ביום כ"ו בתשרי תשל"ד (22 באוקטובר 1973) במהלך הקרב השני על החרמון כאשר נפגע בראשו מכדור של צלף. ראובן (רובי) שטיין - נפל ביום י"ב בתשרי תשל"ד (8 באוקטובר 1973) במהלך הקרב הראשון על החרמון. שמואל (שמוליק) סלע - נפל ביום י"ב בתשרי תשל"ד (8 באוקטובר 1973) במהלך הקרב הראשון על החרמון. שמריהו (שמרל'ה) ויניק - נפל ביום כ"ו בתשרי תשל"ד (22 באוקטובר 1973) במהלך הקרב השני על החרמון. בשנת 1976 הוקמה ביוזמת משפחות הנופלים ואנשי סיירת גולני אנדרטה להנצחת זכרם של ארבעת לוחמי הסיירת אשר נפלו הקרב החרמון השני (מבצע קינוח): שמריהו ויניק, גלעד ליטן, איתן פלונסקי ועזרא פיינשטיין. האנדרטה על פסגת החרמון, צופה על אזור הקרבות. בלב הרחבה שני לוחות סלע המפרטים את סיפור הקרב בעברית ובאנגלית. בקצה הרחבה, סמוך למעקה, במת בטון קטנה ועליה סלע בזלת מעוגל, בשני צידי הסלע חקוקים פרטי הנופלים ונסיבות נפילתם. טקס משפחות שכולות ולוחמים סיירת גולני 1973, סרטון בערוץ "Lea Nehorai", באתר יוטיוב (אורך: 01:15:58) אנדרטה לזכר חללי סיירת גולני בקרב בחרמון במלחמת יום הכיפורים, תיאור האנדרטה באתר "יזכור" אנדרטת סיירת גולני בחרמון - תיירות גולן, באתר תיירות גולן, ‏2 באוגוסט 2023 סלע-כל אחד ושמוליק שלו, סרט לזכרו של שמואל סלע באתר Vimeo Dedicating our Hearts on Mt. Hermon, Jewish Journal, ‏13 ביולי 2023 Ezra 94, אבי אלעזרי מספר על נפילת חברו עזרא פיינשטיין, סרטון בערוץ "funkeyAE", באתר יוטיוב (אורך: 22:50) רעות שכזאת ספר הזיכרון ללוחמי סיירת גולני שנפלו במלחמת יום כיפור, נמסר לספרייה הלאומית, סרטון בערוץ "רפי קוץ", באתר יוטיוב (אורך: 13:55) חדר ההנצחה של הסיירת, באתר גלעד-לזכרם אנדרטה לחללי סיירת גולני בקרב בחרמון במלחמת יום הכיפורים, באתר יזכור אמיר בוחבוט‏, "מבחן האמת": סיפורה של המשפחה שסיירת גולני זורמת בדמה, באתר וואלה, 11 במאי 2016